ธอส.เปิดเว็บไซต์ช็อปบ้านล้านหลัง
ธอส.เปิดตัวเว็บไซต์บ้านล้านหลัง รวมที่อยู่อาศัยราคาไม่เกิน 1 ล้าน เฟสแรกกว่า 3 หมื่นหน่วย พร้อมจองสิทธิกู้เงินดอกเบี้ยต่ำ
24 พ.ย. 2561

ธอส.เปิดตัวเว็บไซต์บ้านล้านหลัง รวมที่อยู่อาศัยราคาไม่เกิน 1 ล้าน เฟสแรกกว่า 3 หมื่นหน่วย พร้อมจองสิทธิกู้เงินดอกเบี้ยต่ำ
นายฉัตรชัย ศิริไล กรรมการผู้จัดการ ธนาคารอาคารสงเคราะห์ (ธอส.) เปิดเผยว่า ธนาคารได้เปิดตัวเว็บไซต์ www.ghbmillionhome.com เพื่อเป็นแค็ตตาล็อก รวบรวมที่อยู่อาศัยราคาซื้อ-ขายไม่เกิน 1 ล้านบาท เฟสแรกกว่า 3 หมื่นหน่วย ที่เข้าร่วมโครงการบ้านล้านหลัง  โดยลูกค้าสามารถนำรหัสทรัพย์ที่แสดงในเว็บไซต์ไปใช้ในการจองสิทธิวงเงินสินเชื่อ ภายในเดือน ธ.ค. 2561 โดยให้สิทธิการจอง 1 เลขบัตรประจำตัวประชาชนต่อ 1 รายการทรัพย์ หลังจากนั้นจะได้รับข้อความ SMS หรือเอกสารยืนยันสิทธิการจองเพื่อนำไปใช้เป็นหลักฐานในการยื่นคำขอกู้ภายในวันและเวลาที่ธนาคารกำหนดต่อไป
ทั้งนี้ คณะรัฐมนตรีได้อนุมัติกรอบวงเงินสินเชื่อโครงการบ้านล้านหลัง 6 หมื่นล้านบาท แบ่งเป็น 1) สินเชื่อที่อยู่อาศัยสำหรับลูกค้ารายย่อย 5 หมื่นล้านบาท ให้กู้เพื่อซื้อที่อยู่อาศัยราคาไม่เกิน 1 ล้านบาท กรณีรายได้ไม่เกิน 2.5 หมื่นบาท/คน/เดือน ดอกเบี้ยคงที่ 5 ปีแรก 3% ต่อปี ผ่อนชำระ 3,800 บาท/เดือน 2) สินเชื่อพัฒนาโครงการที่อยู่อาศัย 1 หมื่นล้านบาท ดอกเบี้ย MLR-1.25%